Beda l-proċess biex jiġi żviluppat il-mudell ta' ġustizzja riparattiva għat-tfal biex jagħti gwida liż-żgħażagħ sabiex jiffavorixxu d-djalogu u r-rikonċiljazzjoni fuq it-tpattija. Din l-inizjattiva li qed titmexxa mill-Fondazzjoni għat-Tisħiħ tas-Soċjetà, irċeviet l-appoġġ tal-Ministru tal-Ġustizzja Edward Zammit Lewis u l-Ministru tal-Edukazzjoni Justyne Caruana. Waqt konferenza tal-aħbarijiet li saret illum, il-Ministru Zammit Lewis qal li s-sistema tradizzjonali tal-ġustizzja kriminali ħafna drabi kienet ikkritikata bħala waħda li hija wisq formali u punittiva. Qal li hu għalhekk li l-gvern, flimkien mal-MFWS u l-Ministeru tal-Edukazzjoni, qed jaħdem biex jimmodernizza s-sistema b'mod li jindirizza l-firda bejn il-komunità u l-istituzzjonijiet. Zammit Lewis qal li qed ikun ippjanat li jkunu introdotti serje ta' programmi ta' ġustizzja riparattiva li se jkollhom impatt fuq il-proċess tal-ġustizzja kriminali. Zammit Lewis żied jgħid li jemmen li l-iskejjel huma l-pedament tas-soċjetà u ċ-ċavetta biex jinbena għada aktar b'saħħtu. Hi u tindirizza l-konferenza tal-aħbarijeit, iċ-chairperson tal-MFWS Marie-Louise Coleiro Preca, qalet li "Irridu naraw bidla fil-mentalità tas-soċjetà billi niffukaw fuq it-tfal u nagħtuhom is-setgħa u l-għodda biex itejbu l-ħiliet tagħhom biex jikkomunikaw, jempatizzaw, jisimgħu u jitkellmu sabiex fl-aħħar mill-aħħar jaslu għal riżoluzzjoni tal-kunflitti u jifhmu id-differenzi bejniethom." Il-President Emeritu Marie Louise Coleiro Preca, li hija wkoll president tal-Eurochild, qalet li l-ewwel pass f'dan il-proċess kien il-konsultazzjoni mat-Kunsill tat-Tfal sabiex jiġu mismugħa il-fehmiet u l-esperjenzi tagħhom. Qalet li dan se jwassal għall-ħolqien ta' 'Restorative Practice Circles', li se jipprovdu opportunità ta' tagħlim għall-istudenti biex jibnu ħiliet soċjali emozzjonali u jwasslu għal litteriżmu emozzjonali aħjar. Minn naħa tagħha l-Ministru għall-Edukazzjoni Justyne Caruana qalet li din hija inizjattiva importanti, speċjalment meta titqies ir-realtà l-ġdida li ġabet magħha l-pandemija. Caruana semmiet kif dan l-eżerċizzju se jkollu impatt dirett fuq it-tfal, jgħinhom fl-iżvilupp tagħhom, iġib bidla fil-mentalità iżda l-aktar importanti, jagħmilhom ċittadini aħjar. L-MFWS fittxet ukoll il-kompetenza tal-antropoloġista Susan Hirsch, professur fir-riżoluzzjoni tal-kunflitti fl-Università George Mason f'Washington DC, biex tiggwidahom fl-implimentazzjoni ta' dan il-proġett u jitfassal l-abbozz tal-Mudell ta' Malta għall-Ġustizzja Riparatriċi għat-Tfal. Ġie spjegat ukoll waqt il-konferenza tal-aħbarijiet, li Programmi olistiċi u multidixxiplinarji ta' ġustizzja ristorattiva, li jenfasizzaw it-tiswija tal-ħsara kkawżata mill-imġieba kriminali, wasslu għal riżultati tajbin fir-rigward tat-tnaqqis tal-effetti ħżiena tal-imġiba antisoċjali fost it-tfal. Tfal involuti fi programmi bħal dawn barra minn Malta wrew ukoll inqas tendenzi vjolenti, kemm fil-komunità kif ukoll fid-dar. .td_uid_3_61afd0805424d_rand.td-a-rec-img{text-align:left}.td_uid_3_61afd0805424d_rand.td-a-rec-img img{margin:0 auto 0 0}